paragraph_text: Magnus Maksim bio je iz Hispanije. Njegovi pristaše (među njima je bio Kvint Aurelije Simah) su ga proglasili za cara 383. godine, dok je s vojskom služio u Britaniji. Kasnije legende ga svrstavaju u britanske kraljeve. Vjerojatno je da je 368. za vrijeme Barbarske urote bio nižim časnikom u Britaniji. Nakon što je uspostavio vlast u Galiji, Magnus Maksim se sukobio sa svojim glavnim suparnikom Gracijanom kod Pariza. Gracijan je pretrpio poraz i u bijegu ubijen 383. godine. Ubrzo potom, Magnus Maksimus je uspio protjerati Valentinijana II. iz Rima. Valentinijan je zatim pobjegao kod Teodozija I., ondašnjeg cara Istočnog Rimskog Carstva. Utvrdivši se na Zapadu, Maksimus je za svoju prijestolnicu izabrao grad Augusta Treverorum, današnji Trier. Proganjao je heretike.